CELEX: 62014TN0574
Language: hr
Date: 2014-08-01 00:00:00
Title: Predmet T-574/14: Tužba podnesena 1. kolovoza 2014. – EAEPC protiv Komisije

17.11.2014   
            
            
               HR
            
            
               Službeni list Europske unije
            
            
               C 409/47
            
         Tužba podnesena 1. kolovoza 2014. – EAEPC protiv Komisije
   (Predmet T-574/14)
   2014/C 409/67
   Jezik postupka: engleski
   
      Stranke
   
   
      Tužitelj: European Association of Euro Pharmaceutical Companies (EAEPC) (Bruxelles, Belgija) (zastupnici J. Buendía Sierra, L. Ortiz Blanco, Á. Givaja Sanz i M. Araujo Boyd, odvjetnici)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               proglasi da je tužba za poništenje dopuštena;
            
         
               —
            
            
               poništi Odluku Europske komisije od 27. svibnja 2014. u predmetu br. COMP/AT.36957 Glaxo Wellcome;
            
         
               —
            
            
               naloži Europskoj komisiji snošenje vlastitih troškova kao i troškova koji bi EAEPC-u mogli nastati u vezi s ovim postupkom.
            
         
      Tužbeni razlozi i glavni argumenti
   
   Tužitelj ovom tužbom zahtijeva poništenje Odluke Komisije C(2014) 3654 final od 27. svibnja 2014. u predmetu COMP/AT.36957 – Glaxo Wellcome, kojom Komisija odbija tužiteljev prigovor i time i daljnju istragu o navodnoj povredi članka 101. UFEU-a od strane Glaxo Wellcome SA, sada GlaxoSmithKline SA, s obzirom na presude od 27. rujna 2006., GlaxoSmithKline Services/Komisija (T-168/01, Zbornik, EU:T:2006:265) i od 6. listopada 2009., GlaxoSmithKline Services/Komisija (C-501/06 P, C-513/06 P, C-515/06 P i C-519/06 P, Zbornik, EU:C:2009:610).
   U prilog osnovanosti tužbe tužitelj ističe tri tužbena razloga.
   
               1.
            
            
               Prvi tužbeni razlog koji se temelji na činjenici da je Komisija počinila očitu pogrešku u ocjeni, protivno člancima 101., 105. i 266. UFEU-a i članku 7. Uredbe br. 1/2003 (1), time što je odlučila da je učinak presude GlaxoSmithKline Services/Komisija (EU:C:2009:610) taj da se prvotna odluka iz 2001. smatra ništavom i da se treba smatrati da Komisija uopće nije ni donijela Odluku iz 2001. Tužitelj dalje tvrdi da je Komisija povrijedila svoju obvezu davanja dostatnog obrazloženja i obvezu saslušanja tužitelja o ovoj stvari prije donošenja konačne odluke.
            
         
               2.
            
            
               Drugi tužbeni razlog koji se temelji na činjenici da je pobijanom odlukom povrijeđen članak 101. UFEU-a ili da Komisija nije postupila u skladu sa svojom obvezom obrazlaganja iz članka 296. UFEU-a prilikom ocjene Unijinog interesa u predmetu. Tužitelj nadalje tvrdi da je Komisija povrijedila njegovo temeljno pravo na saslušanje.
            
         
               3.
            
            
               Treći tužbeni razlog koji se temelji na činjenici da u pobijanoj odluci nisu analizirana sva pravna i činjenična pitanja .
            
         
      (1)  Uredba Vijeća (EZ) br. 1/2003 od 16. prosinca 2002. o provedbi pravila o tržišnom natjecanju koja su propisana člancima [101. UFEU-a] i [102. UFEU-a] (SL 2003 L 1, str. 1.) (SL, posebno izdanje na hrvatskom jeziku, poglavlje 8., svezak 1., str. 165.).